钦定古今图书集成/明伦汇编/氏族典/第393卷 > 李若水
## 钦定古今图书集成/明伦汇编/氏族典/第393卷 > 李若水

按《宋史李若水传》：“若水，字清卿，洺州曲周人。元名若
冰，上舍登第，调元城尉。靖康元年，为太学博士。钦宗
将遣使至金国，议以赋入赎三镇，诏举可使者，若水
在选中，召对，赐今名，擢礼部尚书，固辞，改吏部侍郎。
三年，金人再邀帝出郊，若水扈从以行。金人逼帝易
服，若水抱持而哭，诋金人为狗辈。粘罕令拥之去，反”
顾，骂益甚，至郊坛下，骂不绝口。监军者挝破其唇噀
血，骂愈切，至以刃裂颈断舌而死。高宗即位，赠观文
殿学士，谥忠愍。后有自北方逃归者云：“金人言辽国
之亡，死义者十数，南朝惟李侍郎一人。”